Ir-Regolament tal-Kunsill (KE) Nru 2236/2002
ta' l-10 ta' Diċembru 2002
dwar kontribuzzjonijiet finanzjarji tal-Komunità lill-Fond Internazzjonali għall-Irlanda (2003-2004)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 308 tiegħu,
Wara li kkunsidra il-proposta mill-Kummissjoni,
Wara li kkunsidra l-opinjoni tal-Parlament Ewropew [1];
Billi:
(1) Il-Fond Internazzjonali għall-Irlanda (hawnhekk iżjed ‘il quddiem imsejjaħ "il-Fond") ġie stabbilit fl-1986 bil-Ftehim tat-18 ta' Settembru 1986 bejn il-Gvern ta' l-Irlanda u l-Gvern tar-Renju Unit tal-Gran Brittannja u l-Irlanda ta' Fuq dwar Il-Fond Internazzjonali għall-Irlanda (hawnhekk iżjed ‘il quddiem imsejjaħ "il-Ftehim") sabiex jippromwovi avvanz soċjali u ekonomiku, u biex jinkoraġġixxi kuntatt, djalogu u rikonċiljazzjoni bejn nazzjonalisti u unjonisti fl-Irlanda kollha, fl-implimentazzjoni ta' wieħed mill-għanijiet indikati mill-ftehim Anglo-Irlandiż tal-15 ta' Novembru 1985.
(2) L-ammont ta' 15-il miljun ECU fis-sena ġie provdut mill-budget tal-Komunità mil-1989 sa l-1995 biex isostnu proġetti tal-Fond li għandhom impatt addizzjonali reali fl-oqsma ikkonċernati.
(3) Skond ir-Regolament tal-Kunsill (KE) Nru 2687/94 tal-31 ta' Ottubru 1994 dwar il-kontribuzzjonijiet finanzjarji Komunitarji lill-Fond Internazzjonali għall-Irlanda [2], l-ammont ta' 20 miljun ECU fis-sena ingħata mill-budget tal-Komunità mil-1995 sal-1997.
(4) Skond ir-Regolament tal-Kunsill (KE) Nru 2614/97 tal-15 ta' Diċembru 1997 dwar il-kontribuzzjonijiet finanzjarji Komunitarji lill-Fond Internazzjonali għall-Irlanda [3], l-ammont ta' 17-il miljun ECU fis-sena ingħata mill-budget tal-Komunità għall-1998 u l-1999.
(5) Skond ir-Regolament tal-Kunsill (KE) Nru 214/2000 ta' l-24 ta' Jannar 2000 dwar il-kontribuzzjonijiet finanzjarji Komunitarji lill-Fond Internazzjonali għall-Irlanda [4], l-ammont ta' 15-il miljun EUR fis-sena ingħata mill-budget tal-Komunità mis-sena 2000 sas-sena 2002.
(6) L-istima li twettqet skond l-Artikolu 5 tar-Regolament (KE) Nru 214/2000 ikkonfermat il-bżonn għal aktar appoġġ għall-attivitajiet tal-Fond, filwaqt li tissaħaħ l-interazzjoni bejn l-għanijiet u kordinazzjoni mal-intervenzjonijiet ta' Fondi Strutturali tal-Komunità, partikolarment bil-Programm Speċjali għall-Paċi u Rikonċiljazzjoni fl-Irlanda ta' fuq u l-Pajiżi fuq il fruntiera ta' l-Irlanda (hawnhekk iżjed ‘il quddiem Imsejjaħ "il-Programm għall-PAĊI").
(7) Regolament (KE) Nru 214/2000 jispiċċa fil-31 ta' Diċembru 2002.
(8) Il-proċess għall-paċi fl-Irlanda ta' Fuq jeħtieġ l-appoġġ kontinwu tal-Komunità lill-Fond, lil hinn mid-data hawn fuq msemmija.
(9) Il-Kunsill Ewropew, f'laqgħa f'Berlin fl-24 u 25 ta' Marzu 1999, iddeċidea li l-Programm għall-PAĊI għandu jkompli għall-ħames snin, jiġifieri, mis-sena 2000 sas-sena 2004, b'kontribut totali tal-Komunità ta' 500 miljun EUR.
(10) Il-kontribuzzjoni tal-Komunità lill-Fond għandha tieħu s-sura ta' kontribuzzjonijiet finanzjarji għas-snin 2003 u 2004, b'hekk itemm fl-istess waqt li jtemm il-Programm għall-PAĊI.
(11) Fl-allokazzjoni tal-kontribuzzjonijiet tal-Komunità, il-Fond għandu jagħti priorità lill-proġetti li bin-natura tagħhom japplikaw bejn il fruntieri, jew bejn il-Komunità, b'tali mod li jikkumplementaw l-attivitajiet tal-Programm għall-PAĊI għall-perjodu bejn is-sena 2000 u s-sena 2004.
(12) Skond il-Ftehim, kull kontributur finanzjarju tal-Fond jipparteċipa bħala osservatur fil-laqgħat tal-Bord tal-Fond (hawnhekk iżjed ‘il quddiem imsejjaħ "il-Bord").
(13) Huwa essenzali li jiżguraw il-kordinazzjoni bejn l-attivitajiet tal-Fond u l-attivitajiet iffinanzjati taħt il-Fondi Strutturali tal-Komunità previsti mill-Artikolu 159 tat-Trattat, partikolarment il-Programm għall-PAĊI.
(14) L-Għajnuna finanzjarja mill-Fond tiġi meqjusa effettiva jekk twassal għal żvilupp ekonomiku soċjali sostenibbli u mhux jekk tiġi użata bħala sostitut għal spejjeż oħrajn ta' natura pubblika jew privata.
(15) Stima li tirrevedi l-andament tal-Fond u l-bżonn ta' aktar appoġġ mill-Komunità għandha ssir qabel l-1 ta' April 2004.
(16) L-ammont ta' referenza finanzjarja, fis-sens ta' punt 34 tal-Ftehim Interistituzzjonali, Ftehim tas-6 ta' Mejju 1999 bejn il-Parlament Ewropew, il-Kunsill u l-Kummissjoni dwar dixxiplina fil-budget u titjieb tal-proċedura [5] tal-budget huwa inkluż f'dan ir-Regolament sa tmiem il-programm, mingħajr ma jolqot il-poteri tal-awtorità tal-budget kif stabbiliti fit-Trattat. Il-kontribuzzjoni tal-Komunità lill-Fond għandħa tkun 15-il miljun fis-sena, għall-2003 u 2004, espressi f'valuri kurrenti.
(17) Dak l-appoġġ jikkontribwixxi biex isaħħaħ is-solidarjetà bejn l-Istati Membri u bejn il-popli tagħhom.
(18) It-Trattat ma jipprovdix poteri ħlief dawk fl-Artikolu 308 tiegħu għall-adozzjoni ta' dan ir-Regolament,
ADOTTA DAN IR-REGOLAMENT:
Artikolu 1
Bla ħsara lill-proċedura tal-budget ta' kull sena u skond it-tieni paragrafu tal-punt 34 tal-Ftehim Interistituzzjonali, Ftehim tas-6 ta' Mejju 1999 bejn il-Parlament Ewropew, il-Kunsill u l-Kummissjoni dwar id-dixxiplina fil-budget u titjieb tal-proċedura tal-budget, kontribuzzjoni ta' 15-il miljun EUR fis-sena ser issir lill-Fond għas-snin 2003 u 2004, li jammontaw għal kontribuzjoni totali ta' 30 miljun EUR.
Artikolu 2
Il-kontribuzzjoni għandha tintuża mill-Fond, kif ġie stabbilit fil-Ftehim li jistabbilixxi il-Fond stess, il-prijorità għandha tingħata lill-proġetti li bin-natura tagħhom japplikaw bejn il fruntieri, jew bejn il-Komunità, b'tali mod li jikkumplementaw l-attivitajiet iffinanzjati mill-Fondi Strutturali tal-Komunità, partikolarment l-attivitajiet tal-Programm għall-PAĊI.
Il-kontribuzzjoni għandha tiġi użata b'mod li twassal għal żvilupp soċjali u ekonomiku sostenibbli fl-oqsma ikkonċernati. Il-kontribuzzjoni m'għandhiex tiġi użata biex tissostitwixxi spejjez oħrajn ta' natura pubblika jew privata.
Artikolu 3
Il-Kummissjoni għandha tirrapreżenta lill-Komunità bħala osservatur waqt il-laqgħat tal-Bord.
Il-Fond għandu jkun irrappreżentat bħala osservatur fil-laqgħat tal-Kumitat tas-Sorveljanza tal-Programm għall-PAĊI, u f'intervenzjonijiet oħrajn tal-Fondi Strutturali tal-Komunità, meta hekk ikun approprjat.
Artikolu 4
Il-Kummissjoni għandha tippromwovi il-kordinazzjoni, f'kull livell, bejn il-Bord tal-Fond u l-aġenti tiegħu, u l-korpi ta' l-amministrazzjoni mwaqqfa għall-intervenzjonijiet tal-Fondi Strutturali tal-Komunità, partikolarment taħt il-Programm għall-PAĊI.
Artikolu 5
Il-Kummissjoni għandha, tikkoopera mal-Bord, biex jistabilixxu proċeduri approprijati għall-pubbliċità u informazzjoni sabiex jirreklamaw il-kontribuzzjoni li tagħmel il-Komunità lill-proġetti ffinanzjati mill-Fond.
Artikolu 6
Mhux iktar tard mill-31 ta' Marzu 2004, il-Kummissjoni għandha tippreżenta rapport lill-awtorità tal-budget, li fih tagħmel stima dwar ir-riżultati tal-attivitajiet tal-Fond u l-bżonn għall-aktar kontribuzzjonijiet wara' s-sena 2004, fid-dwal ta' żviluppi fil-proċess għall-paċi fl-Irlanda ta' Fuq. Ir-rapport għandu jinkludi, inter alia, dawn li ġejjin:
(a) stħarriġ dwar l-attivitajiet tal-Fond;
(b) lista ta' proġetti li rċevew għajnuna finanzjarja;
(ċ) stima dwar in-natura u l-impatt ta' l-attivitajiet tal-Fond, partikolarment fir-rigward ta' l-għanijiet u l-kriterji stabbiliti fl-Artikolu 2 u 8;
(d) stima ta' l-azzjoni li ħa l-Fond f'dak li jirrigwarda kooperazzjoni u koordinazzjoni mal-intervenzjonijiet tal-Fondi Strutturali tal-Komunità, fid-dawl ta' l-obbligazzjonijiet partikolari taħt l-Artikoli 3, 4 u 5;
(e) l-Anness li juri r-riżultati tal-verifiki u l-kontrolli magħmula mill-Kummissjoni, skond il-garanzija li jirreferi għaliha l-Artikolu 7.
Artikolu 7
Il-Kummissjoni għandha tamministra l-kontribuzzjonijiet.
Bla ħsara lil l-istima tal-bżonnijiet finanzjarji tal-Fond, il-kontribuzzjoni li tingħata ta' kull sena għandha tiġi mħallsa f'rati kif ġej:
(a) l-ewwel obbligu bil-quddiem ta' 40 % għandu jsir wara li l-Kummissjoni tkun irċiviet il-garanzija, iffirmata mill-President tal-Bord, li tiddikjara li l-Fond ser iħares il-kondizzjonijiet mehmuza mal-għotja tal-kontribuzzjoni, skond dan ir-regolament;
(b) it-tieni obbligu bil-quddiem ta' 40 % għandu jsir sitt xhur wara';
(ċ) il-pagament konklussiv ta' 20 % għandu jsir wara' li l-Kummissjoni tkun irċiviet u aċċettat ir-rapport ta' kull sena tal-Fond u l-kontijiet verifikati ta' dik is-sena.
Jekk l-istima li għaliha jirreferi it-tieni sub-paragrafu twassal għall-konklużjoni li, fid-data rilevanti, il-bżonnijiet finanzjarji tal-Fond ma jiġġustifikawx il-pagament ta' waħda mir-rati, dak il-pagament jiġi sospiż sa meta l-Kummissjoni tiddeċiedi, a bażi ta' informazzjoni ġdida provduta mill-Fond, li dak il-pagament huwa ġustifikat.
Artikolu 8
Il-kontribuzzjoni msemmija fl-Artikolu 1 għandha tkun suġġetta għall-kondizzjoni li, fil-każ ta' operazzjoni, li tirċievi jew għandha tirċievi għajnuna finanzjarja taħt l-intervenzjonijiet tal-Fondi Strutturali tal-Komunità, kontribuzzjoni mill-Fond tista' tiġi allokata lil dik l-operazzjoni biss jekk ir-riżultat, meta żżid l-ammont li jirrapreżenta 40 % tal-kontribuzzjoni tal-Fond ma l-ammont li jirrapreżenta l-ammont ta' għajnuna mill-Fondi Strutturali tal-Komunità, ma jkunx iżjed minn 75 % tat-total ta' l-ispejjeż eliġibbli għall-għajnuna.
Artikolu 9
Dan ir-Regolament jidħol fis-seħħ l-1 ta' Jannar 2003.
Ir-Regolament jispiċċa il-31 ta' Diċembru 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-10 ta' Diċembru 2002.